1700-ԱՄԵԱԿ…ՀԱՅՈՒՆ ՀՈԳԵԳԱԼՈՒՍՏԸ
 
         Կիրակի, 11 Յունիս 2000, ՀՈԳԵԳԱԼՈՒՍՏ: 
Փրկչին հրաշափառ յարութեան (23 Ապրիլ) 50-րդ օրը, որ ըստ Տերտուղիանոսի (160–225) քրիստոեաներուն համար «ամենէն երջան-կալից ժամանակամիջոցն է», Հայ Եկեղեցին տօնախմբեց Ս. Հոգիին օրհնաբեր գալուստը Երուսաղէմի այն նուիրական Վերնատունը, ուր Յիսուս կատարած էր Վերջին Ընթրիքը, բաշխած իր կենարար մարմինն ու արիւնը եւ պատուիրած իր առաքեալներուն եւ առաջին հետե-ւորդներուն. «Երուսաղէմէն մի՛ հեռանաք, սպասեցէք՝ մինչեւ ստանաք Հօրը խոստումը, որուն մասին խօսեցայ ձեզի: Յովհաննէս ջուրով մկրտեց, բայց դուք Սուրբ Հոգիով պիտի մկրտուիք մօտ ատենէն» (Գրծ 1.4–5): Ու ահա, «Երբ Պենտեկոստէի օրը հասաւ, բոլոր հաւատացեալները միասնաբար մէկտեղուած էին: Յանկարծ սաստիկ հովի մը սուլոցին պէս ձայն մը հնչեց երկինքէն եւ լեցուց ամբողջ տունը, ուր անոնք նստած էին: Յետոյ անոնք տեսան հրեղէն լեզուներ, որոնք տարածուեցան եւ հանգ-չեցան իւրաքանչիւրին վրայ: Բոլոր ներկաները Սուրբ Հոգիով լեցուեցան եւ սկսան տարբեր լեզուներ խօսիլ, ինչպէս որ Հոգին խօսիլ կու տար» (Գրծ 2.1–4):
            ԹԷեւ այս հակիրճ նկարագրական համարներով մեզի կը հասնի Հոգեգալուստի շնորհաբաշխ դէպքը, սակայն ամբողջ Աստուածաշունչը լեցուն է մեր Աստուծոյն՝ Ամենասուրբ Երրորդութեան՝ Հօր, Որդիին եւ Ս. Հոգիին շունչով, ինչպէս Պօղոս Առաքեալ արդարօրէն կը հաստա-տէ. «Աստուծոյ ներշնչումով գրուած բոլոր Սուրբ գիրքերը օգտակար են՝ թէ՛ ճշմարտութիւնը ուսուցանելու եւ թէ՛ սխալը հերքելու, մարդս ճիշդ ճամբու մէջ դնելու եւ արդար կեանքի մը դաստիարակութիւնը տալու համար» (Բ. Տմ 3.16):
            Հոգեգալուստի տօնը այս տարի մասնայատուկ իմաստ մը եւ շինիչ թելադրականութիւն մը ունեցաւ, երբ Լիբանանի Թեմին 1700-Ամեակի Յանձնախումբին նախաձեռնած եւ Առաջնորդ Սրբազանին նախագահած Պէյրութի Ս. Նշան Մայր Եկեղեցւոյ մէջ մատուցուած սուրբ եւ անմահ պատարագին երգեցողութիւնը կատարեց Լիբանանի Հայ Առաքելական համայնքի վարժարաններու աշակերտութիւնը՝ Ս. Հոգիին հրաշագործ հեղման եզակի շեշտաւորում մը ընծայելով եւ աղօթակիցներս շնոր-հազարդելով, ինչպէս Երանելի Ներսէս Լամբրոնացի (1153–1198, որուն «Ստիպիմ ի սիրոյ» Ներբողական Ճառը կը կարդացուի Հայ Եկեղեցւոյ մէջ, Հոգեգալուստի երեկոյեան ժամերգութեան ընթացքին) պերճախօս կերպով կ՚ընդգծէ. «Հոգին գալով մեզ՝ երկրայիններս երկնայիններու խումբին խառ-նեց»:
            Այս սրբազան պահուան խորհուրդին ընդմէջէն, երբ հայ մանուկը հանդիպեցաւ իր Արարիչին, Փրկիչին եւ Մխիթարիչին՝ հայ աղօթքին եւ շարականին հնչիւնները իր շրթներուն եւ իր հոգեւոր ու մարմնաւոր ծնողներուն հոգածու նայուածքներուն մէջ բռնուած, Ս. Հոգիին թելադ-րական ձայնին ունկնդիր, թէ՝ «Հսկեցէ՛ք ձեր անձերուն եւ ձեր ամբողջ հօտին, որուն տեսուչ կարգեց ձեզ Սուրբ Հոգին» (Գրծ 20.28), պարտաւոր զգացի այս խորհրդածութիւնները բաժնելու հաւատակից ու արիւնակից եղբայրներուս եւ քոյրերուս հետ՝ 1700-Ամեակի կշռոյթին մէջ դնելու համար մեր հաւաքական կեանքը, որպէս լուսարձակ ունենալով 2000-ի Հոգեգալուստէն 2001-ի Հոգեգալուստ երկարող ժամանակը, երբ նախ Մեծի Տանն Կիլիկիոյ Կաթողիկոսութեան Մայրավանքին մէջ եւ ապա Ս. Էջմիածնի Ամենայն Հայոց Կաթողիկոսութենէն ներս պիտի պանծացուի Հայաստանի մէջ Քրիստոնէութեան Պետական Կրօն Հռչակման 1700-Ամեակը՝ մէ՛կ Հայութեան, մէ՛կ Եկեղեցւոյ, մէ՛կ Հայրենիքի եւ մէ՛կ Պետութեան գործօն եւ պատասխանատու մասնակցութիւնը հանդի-սադրելով՝ թէ՛ 1700-Ամեակի Հայ Եկեղեցւոյ Կեդրոնական Յանձնախումբի, թէ՛ Հայաստանի Պետական Յանձնաժողովի, թէ՛ Նուիրապետական Ս. Աթոռներու եւ թէ՛ Հայ Եկեղեցւոյ Թեմերու իրարու հետ ներդաշնակուող ձեռնարկներու շրջագիծին մէջ:
            Հոգեգալուստը կը հրաւիրէ մեզ բոլորս արժանաւորապէս նշելու 1700-Ամեակը որպէս պայծառակերպող դէպք եւ մեր քրիստոնէական կեանքը Ս. Հոգւոյն անսպառ շնորհներուն ընդունարանը դարձնող ընթացք: Արդ, ամբողջական նախանձախնդրութեամբ անդրադառնանք այս օրհնեալ եւ պատմական անկիւնադարձին եւ քրիստոնէական ջերմ հաւատքով ու ազգային խոր գիտակցութեամբ մասնակցինք 1700-Ամեակի տօնախմբութիւններուն, որպէսզի 5-րդ դարու Ոսկեդարը կերտած Թարգմանիչ Վարդապետներու հոյլին պատկանող Ս. Մովսէս Խորենացի Քերթողահօր (470–530) գրած շարականին բառերով կարենանք աղօթել. «Կենդանարար Աստուած մարդասէր Ս. Հոգի, որ միաբան սիրով ժողովեալները հրեղէն լեզուներով լուսաւորեցիր, այսօր մենք քու սուրբ գալուստդ կը տօնենք: Դուն որ այսօր վերնատուն իջար եւ շնորհներու հոգիդ խմցուցիր, մեզի եւս ողորմութեամբ իմաստութեան բաժակէդ խմցուր»:
         Կ՚աղօթեմ, որ այս մտորումները 1700-Ամեակը հայութեա՛ն Հոգե-գալուստը դարձնելու հրամայականը կարենայ փոխանցել Աստուածա-շունչի, Եկեղեցւոյ Հայրերու եւ Հայ Եկեղեցւոյ Հոգեգալստեան նուիրուած շարականներու եօթնօրեայ կանոնէն առնուած քաղուածներով եւ մեզի պարգեւէ այլակերպութեան եւ հոգեփոխութեան աստուածատուր ան-կորզելի երջանկութիւնը:    
Առաջին, Ս. Հոգին Աստուծոյ շնորհած այն պարգեւն է իր զա-ւակներուն, որ զիրենք Աստուծոյ հնազանդելու, Աստուծմով մխիթար-ւելու, Աստուծոյ ճշմարտութիւնը սորվելու եւ ամենուրեք Աստուծոյ վկաները դառնալու կը մղէ: 
Իր տնօրինական կեանքի ընթացքին, Յիսուս խոստացաւ իր աշակերտներուն Ս. Հոգին ղրկել եւ ըսաւ. «Եթէ կը սիրէք զիս՝ պիտի գործադրէք իմ պատուիրաններս: Եւ ես Հօրս պիտի աղաչեմ՝ որ ուրիշ Մխիթարիչ մը տայ ձեզի, որպէսզի յաւիտեան ձեզի հետ ըլլայ: Ան Սուրբ Հոգին է, որ ճշմարտութիւնը կը յայտնէ» (Յհ 14.15–17). իսկ իր յարութենէն ետք, Յիսուս քանիցս երեւցաւ իր աշակերտներուն եւ գօտեպնդեց զիրենք վստահեցնելով, թէ «Երբ Սուրբ Հոգին իջնէ ձեր վրայ, զօրութեամբ պիտի լեցուիք եւ իմ վկաներս պիտի ըլլաք՝ Երուսաղէմի մէջ, ամբողջ Հրէաս-տանի եւ Սամարիայի մէջ, եւ մինչեւ աշխարհի ծայրամասերը» (Գրծ 1.8): Այս վկայութեամբ քրիստոնեաներ իրենց կեանքով եւ գործով կը ցո-լացնէին իրենց հաւատքը, Աստուծոյ ժողովուրդը կը դառնային եւ «Եկեղեցին ամբողջ Հրէաստանի, Գալիլիայի եւ Սամարիայի մէջ խաղա-ղութիւն կը վայելէր եւ կը զօրանար: Սուրբ Հոգիին օգնութեամբ հաւատացեալները կը բազմանային եւ Տիրոջ երկիւղովը կ՚ապրէին» (Գրծ 9.31): Առաւել, առաքեալներ ունկնդիր Տիրոջ հրահանգին եւ Ս. Հոգիով արիացած, կը նախաձեռնէին իրենց աշխարհասփիւռ քարոզութեան, ինչպէս կը կարդանք Հայ Եկեղեցւոյ Մկրտութեան Խորհուրդի աւե-տարանական հատուածին մէջ. «Ամեն իշխանութիւն տրուեցաւ ինծի երկինքի մէջ եւ երկրի վրայ: Ինչպէս որ Հայրը զիս ղրկեց, այնպէս ալ ես ձեզ կը ղրկեմ: Հետեւաբար, գացէք եւ բոլոր ժողովուրդները ինծի աշակերտ դարձուցէք: Զանոնք մկրտեցէք՝ Հօր, Որդիին եւ Սուբր Հոգիին անունով: Անոնց սորվեցուցէք այն բոլոր պատուիրանները, որ ես ձեզի տուի. եւ ահա միշտ ձեզի հետ պիտի ըլլամ, մինչեւ աշխարհիս վախճանը» (Մտ 28.18–20): Այս ինքնավստահութեամբ եւ սուրբ աւազանի ջուրին միջոցաւ Ս. Հոգիին մկրտութիւնը մեզի պարգեւելու համար Ս. Թադէոս եւ Ս. Բարթողիմէոս Առաքեալներ Հայաստան աշխարհ եկան, Քրիստոսի լոյսը բերին հեթա-նոսութեան խաւարին մէջ խարխափող հայորդիներուն եւ մեզի կտակեցին Հայ Եկեղեցին. արդարօրէն հաստատուած, Աստուծոյ տուած մեծագոյն ընծան հայ ժողովուրդին: Այս շնորհին ի պատասխան, Ներսէս Լամբ-րոնացիին հետ կը կրկնենք. «Առատ պարգեւ մը հեղուած է այսօր երկրի վրայ. մաղթենք, որ անոր նշոյլները ճառագայթեն մեր մտքի տեսողութեան մէջ եւս եւ մեզ առաջնորդեն աստուածային խօսքերու շաւիղներէն քալելու» եւ Ս. Յովհան Ոսկեբերան Հայրապետին հետ (347–407, որուն «Ի դէմս Ս. Երրորդութեան» աղօթքը կը կարդանք մեր Եկեղեցւոյ մէջ, Հոգեգալուստի սուրբ պատարագի ընթացքին) կը դիմենք մեր Փրկչին, խնդրելով. «Յիշէ, Տէր, թէ այս ժողովուրդը քու անպարտական արեանդ գինով ազատուած է ու քու պաշտպանութեանդ կարօտ է, որպէսզի իբրեւ ճշմարիտ քրիստոնեայ ապրինք այս աշխարհիս մէջ ու սուրբերուն հետ արժանանանք երկնային կեանքիդ եւ գոհանալով փառաւորենք քեզ ամենակալ Հօրդ ու շնորհաբաշխ Սուրբ Հոգիիդ հետ. այժմ եւ միշտ եւ յաւիտեանս յաւիտենից. ամէն»:
Երկրորդ, Ս. Հոգին առատաբուխ շնորհներով լեցուց Վերնատան մէջ գտնուող աշակերտները եւ կը շարունակէ իր շնորհներու գանձարանէն բաժին հանել ճշմարիտ հաւատացեալներուն:
Աստուածաշունչին մէջ կը կարդանք. «Հոգիդ կը ղրկես ու անոնք կը ստեղծուին ու երկրին երեսը կը նորոգես» (Սղ 104.30): Իսկ Ս. Կիւրեղ Երուսաղիմացի Հայրապետ (315–386) կ՚ըսէ. «Ս. Հոգիին ներգործութիւնը թէեւ տարբեր է զանազան մարդոց մէջ, սակայն նո՛յն Հոգին է որ իր ներկայութիւնը կը դրսեւորէ. որովհետեւ, “Թէպէտ շնորհները զանազան են, բայց նոյն Հոգին է տուողը…Սուրբ Հոգին ամեն մէկուն մէջ կը յայտնուի տարբեր ձեւով մը, հասարակաց օգուտին համար” (Ա.Կր 12.4 եւ 7)»:
Մենք, առաջին հերթին, Ս. Հոգիին շնորհները կը ստանանք Մկրտութեան Խորհուրդով, երբ քրիստոնէական հաւատքի որպէս ար-տայայտութիւն ջուրով եւ Ս. Հոգիով կը մկրտուինք ու Աստուծոյ որդեգիրները կը դառնանք, այնպէս ինչպէս Երկնաւոր Վարդապետը յորդորեց եւ հրաւիրեց. «Ով որ հաւատայ եւ մկրտուի՝ պիտի փրկուի, իսկ ով որ չհաւատայ՝ պիտի դատապարտուի» (Մր 16.16). «Իսկ զինք ընդու-նողներուն եւ իրեն հաւատացողներուն իշխանութիւն տուաւ Աստուծոյ որդիներ ըլլալու» (Յհ 1.12) եւ Ներսէս Լամբրոնացի ընդգծեց. «Ս. Հոգին սրբարար աւազանի արգանդէն Քրիստոսի Եկեղեցիին զաւակներ կը ծնի՝ իբրեւ որդեգիրներ Երկնաւոր Հօր»: 
Ապա, այս որդեգրութեան շնորհը կ՚ապրինք եւ կ՚արժեւորենք Ս. Հոգիով ներշնչուած յայտարարելով. «Յիսուս Տէր է» (Ա.Կր 12.3) եւ Ս. Հոգիին կրակը ապաշխարութեամբ մեր ներսիդին առկայծ պահած՝ սրբա-զան շարականագրին հետ երգելով. «Այնպէս ինչպէս տասներկու առաք-եալները վերնատան մէջ քեզմով մկրտուելով կրակով մաքրուած ոսկիին նման եղան, մաքրէ մեր մէջէն եւս մեղքերու մշուշը եւ հագցուր մեզի փառքի լոյսը». այլապէս, մեղքին գերի դարձած Աստուծոյ պարգեւած ուժն ու կարողութիւնը չարիքի կը ծառայեցնենք՝ փոխանակ աստուածային պատուիրաններով առաջնորդուելու եւ մեր Տիրոջ հետեւելու: Այս պատ-ճառաւ իսկ Ս. Յովհան Ոսկեբերան Հայրապետ կ՚աղաչէ Աստուծոյ. «Նայէ խոնարհ ծառաներուդ եւ ներէ մեզի մեր բոլոր յանցանքները, զոր գործեր ենք կամաւորապէս եւ ակամայ, գիտակցութեամբ եւ անգիտակցութեամբ: Քաւութիւն շնորհէ, ո՜վ Տէր, ժողովուրդիդ իւրաքանչիւր անհատին եւ բոլորս սրբէ ամենազօր Ս. Հոգիիդ էջքովը»:
Տակաւին, Սիոնի Վերնատան մէջ, «սքանչելի հուրը երկրի վրայ արտափայլեցաւ երկնային բոցաճաճանչ նշոյլներով եւ Հոգիին քաղցր ցօղին ձայնը հովի հնչիւնով որոտաց» (Ներսէս Լամբրոնացի) ու առաք-եալներուն վրայ հանգչած Ս. Հոգին հետեւեալ վեց մասնաւոր շնորհներով լեցուց հաւատացեալները՝ ըստ Մատթէոս Դպիրի (Տե՛ս Մեկնություն Ժամակարգության, Ս. Էջմիածին - 1999, էջ 68–69) եւ նոյնը կը կատարէ նաեւ այսօր՝ մեր եկեղեցւոյ շարականին բառերով. «Զարդարեալ միշտ կը նորոգես քու եկեղեցիդ եւ անոր զաւակները պէս-պէս շնորհներով կը փայլին».
1.   Առաքեալները մեղքերէն մաքրեց:
2.   Լուսաւորեց անոնց մտքերը, որպէսզի Աստուածաշունչը առանց ուսանելու եւ ընթերցելու իմանան:
3.   Բազմաթիւ հրաշքներ կատարելու մղեց զիրենք ամեն տեղ, որոնցմէ կ՚արժէ կարդալ «Ի ծնէ կաղին բժշկութիւնը» (Գրծ 3.1–10) եւ «Հրաշքներ եւ նոր հաւատացողներ» հատուածները (Գրծ 5.12–16):
4.   Առանց լսելու եւ սորվելու բոլոր ազգերու լեզուները խօսելու կարողութիւն տուաւ: Այս մասին Ս. Բարսեղ Կեսարացի Հայրապետ (330–379) հետեւեալը կը գրէ Ս. Հոգիին նուիրած իր ներբողին մէջ. «Ժամանակի կարիք չզգացին իրենց տրուած լեզուները սորվելու, եւ ոչ ալ զանոնք փորձարկելու շրջան մը ապրեցան: Ո՛չ ալ զիրենք մտիկ ընողները մեկնաբանողի պէտք ունեցան. որովհետեւ, թէ՛ խօսողներուն եւ թէ՛ լսողներուն տէրը Աստուած ինք էր»: Իսկ Հոգեգալուստի շարականը այսպէ՛ս կը հաստատէ Ս. Հոգիին դերակատարութիւնը. «Բաբելոնի աշ-տարակը կառուցելու համար միաբանեալները լեզուներու բաժանումով ցրուեցիր, իսկ այսօր, վերնատան մէջ, զանազան լեզուներ խօսող ազգերը միաբան դարձուցիր»:
5.   Անխզելի սիրով միացուց զիրենք Քրիստոսի, մինչեւ իսկ նահա-տակութեան գնով իրենց հաւատքի ախոյեանէն անբաժան մնալու յանձնառութեամբ, ինչպէս Պօղոս Առաքեալ կը վկայէ. «Ո՞վ կրնայ, ուրեմն, մեզ բաժնել Քրիստոսի սէրէն. նեղութիւ՞նը, անձկութիւ՞նը, հալածա՞նքը, սո՞վը, մերկութիւ՞նը, վտա՞նգը կամ սո՞ւրը» (Հռ 8.35):
6.   Անվախ դարձուց զիրենք զՔրիստոս քարոզելու եւ համար-ձակօրէն թագաւորներուն եւ բռնակալներուն հետ խօսելու: Ս. Յովհան Ոսկեբերան Հայրապետ կը յաւելու. «Զիրենք միաւորեց Ս. Երրորդութեան աստուածածանօթութեան հաւատքին մէջ եւ իրենցմով փառաւոր Աւե-տարանը քարոզուեցաւ եւ Աստուծոյ անմահարար գիտութիւնը տարած-ւեցաւ» եւ Ներսէս Լամբրոնացի կը հաստատէ. «Երկինք հրաւիրելով՝ անվախճան փառքին հաղորդ դարձուցին մարդիկը»:
Երրորդ, Ս. Հոգին մեզ աստուածպաշտութեան տաճարներու վերա-ծեց եւ համախմբեց Քրիստոսի քաւչարար արիւնով գնուած սրբավայրին մէջ՝ որպէս նախադուռը Երկինքի Արքայութեան:
            1700-Ամեակը պէտք է գնահատել մանաւա՛նդ այս դիտանկիւնէն. որովհետեւ, Ս. Հոգիին շնորհներով Հայաստան աշխարհը ո՛չ միայն խաչքարերու, վանքերու եւ ձեռագիրներու պերճախօս հանդիսարան մը դարձաւ, այլ նաեւ վկաներու, նահատակներու եւ հերոսներու կենդանի դասագիրք մը: Պօղոս Առաքեալի համաձայն. «Չէ՞ք գիտեր, որ ձեր մարմինները տաճար են Սուրբ Հոգիին որ Աստուծմէ առիք եւ ձեր մէջ կը բնակի: Գիտցէք, որ դուք չէ՛ք ձեր անձերուն տէրը, այլ Աստուած՝ որ փրկագինով ձեզ գնեց: Հետեւաբար այնպէս ապրեցէք՝ որ Աստուած փառաւորուի ձեր մարմիններով» (Ա.Կր 6.19–20): Քրիստոնէութեան առա-ջին դարէն մինչեւ այսօր, մեր սուրբերը, մարտիրոսներն ու անմահները քրիստոնէական հաւատքի ղօղանջով կը լեցնեն մեր առօրեան՝ մար-տահրաւէրի ուժգնութեամբ թումբ կանգնելով մեր հաւաքական գիտակ-ցութիւնը աղաւաղելու սպառնացող ապաքրիստոնէական եւ ապազգային պայմաններուն:
            Երանոս Հայրապետ (130–202), իր «Հերետիկոսներուն Դէմ» ճառին մէջ, Ս. Հոգիին մասին կը գրէ. «Ղուկաս [Աւետարանիչ] կ՚ըսէ, թէ Պեն-տէկոստէի օրը, Տիրոջ համբարձումէն ետք, Հոգին աշակերտներուն մէջ զօրութեամբ իջաւ՝ բոլոր ազգերուն նոր կեանքէն ներս մտնելու կարե-լիութիւն շնորհելով եւ նոր ուխտը բանալով: Հետեւաբար, ամեն լեզու-ներով միաբերան երգ մը երգեցին Աստուծոյ. որովհետեւ, Հոգին ցրուեալ ցեղերը միաբան դարձուց եւ բոլոր ազգերէն նախընծաներ մատուցեց Հօրը: …Մենք կը նմանինք չորցած փայտի մը, որ չի՛ կրնար պտուղ տալ եթէ երկնային անձրեւը չթափի մեր կամքերուն վրայ: Մենք Աստուծոյ ցօղին հեղմամբ միայն կրնանք պտղաւորիլ»:
            Կարգ մը եկեղեցական հայրեր, ինչպէս Տերտուղիանոս եւ Օգոս-տինոս (354–430), Գործք Առաքելոցի (2.9) «Հրէաստանցիներ» անունը կը փոխարինեն «Հայաստանցիներ» բառով եւ մեզ կը դասեն Ս. Հոգիին ուղղակի ներգործութիւնը ընդունած ազգերու շարքին: Ս. Հոգին մեզի ղրկեց Ս. Թադէոս եւ Ս. Բարթողիմէոս Առաքեալները առաջին դարուն եւ բոլոր ժողովուրդներու եւ պետութիւններու մէջ մեզ արժանի գտաւ 301 թուականին Քրիստոնէութիւնը պետական կրօն հռչակող առաջին հաւատացեալներու գունդը դառնալու՝ Ս. Գրիգոր Լուսաւորիչ Հայրա-պետի եւ Ս. Տրդատ Թագաւորի անխոնջ ճիգերով: Ու այսօր, նոյն Ս. Հոգին մեր ազգի զաւակներուն «հաւասարապէս շնորհ կը բաշխէ, փափաքելով միայն, որ մենք ալ մեր կողմէ մեր սրտին յօժար հաւատքը տանք իրեն՝ իբրեւ առիթ իր շնորհին, եւ այսպէս իր զանազան շնորհներուն պայծառ ջահերով կը լուսաւորէ Եկեղեցւոյ հաւատացեալները» (Ներսէս Լամբ-րոնացի):
1700-Ամեակի հրաւէրը ընդունինք ազգովին թօթափելով մեր աշխարհագրական եւ գաղափարական բաժանուածութիւնը եւ համա-խըմբուինք Հայ Եկեղեցւոյ աստուածապարգեւ առաջնորդութեան շուրջ, խնդրելով Աստուծմէ, որ մեզի շնորհէ «Իմաստութեան ու հանճարի Հոգին, խորհուրդի ու զօրութեան Հոգին, գիտութեան եւ Աստուծոյ վախին Հոգին» (Ես 11.2) եւ Ս. Յովհան Ոսկեբերան Հայրապետին հետ աղօթենք. «Մեր կեանքի բոլոր րոպէներուն մէջ քու վախիդ եւ սիրոյդ պարիսպները մեր չորս կողմը բարձրացուր: Մեզ չար խորհուրդներէն, խօսքերէն ու գործերէն հեռու պահէ: Մեզ արժանի ըրէ, որ քու ուզածիդ պէս ապրինք եւ քու կամքիդ համաձայն աւարտենք մեր օրերը՝ ճշմարիտ խոստովանանքով, ջերմեռանդ զղջումով եւ ազատարար Սուրբ Հաղորդութեան Խորհուրդով»:
 
12 Յունիս 2000                                                        Նարեկ Ծ. Վրդ. Ալեէմէզեան
Անթիլիաս-Լիբանան                                1700-Ամեակի Վարիչ-Քարտուղար

